245 Nauis

Triplex nauis inuenitur. Prima fuit innocencie in quo positus est Adam ut ad celum nauigaret, sed illa naufragium parturit quando Adam /f. 75ra/ peccauit. Deinde fecit Deus nauem synagoge quamuis terrenis operibus onustauit, sed illa naufragium fecit quando Christum occidit. Ideo fecit terciam, id est, ecclesiam que velud nauis in sui principio arta fuit propter paucitatem credencium et in fine arta, id est, tempore antechristi propter paucitatem[[1]](#endnote-1) bonorum, sed in medio est lata quia medio per doctrinam dilatur. Secundum Chrisostomus, *Super Mattheum*, hic nauis, id est, ecclesia, habet Deum nautam, angelos remiges. Portat choros sanctorum ad celum. stipatur male crucis que velum euangelice fidei dirigit. Et flatu Spiritus Sancti agitatum ad portum paradisi perducit.

Item, nam comparatur vir iustus quia habet in substancia integritatem. Si enim foramina haberet deperiret, sic vir sanctus habet sensuum integritatem ne aliquid noxium subintret.

¶ Sed, heu, quia multi habent cor perforatum vbi intrant cogitationes male, habent os patulum vbi exeunt turpiloquia.

Nota, plus de factorem sensuum, supra capitulo [225] Medicus.

¶ Item, nauis est profunda et concaua, sic vir iustus per humilitatem, Eccli. 3[:20]: *Quanto magnus es, humilia te in omnibus*. Nam pars altior in naui plus exponitur ventis, propter hoc homo sanctus intrat nauem ratione.

¶ Item, nauis est clausa inferis et apta ac lata supernis, sit vir bonus clausus ad temptationes, debet esse et patens ad celestes inspirationes.

¶ Exemplum de Christo qui minus operabatur apud suos.

Item, in aui omnes tenentur nauclere obedire.

¶ Item, nauis vacua vacillat, nimis onusta demergitur, medio citate stabilitur. Sic si caro non castigetur superbit, si nimis maceretur infirmatur, si debite reguletur vtilis est anime. Vnde Hugo de Sancte Victore, Qui carnem suam sine modo affligit, ciuem occidit, si plusque alimentis reficit, hostem nutrit. Igitur nutrienda est ut seruiat demanda, ut non superbiat.

Item, in nauem ascenditur propter multa ad euadendum, Gen. 7[:7] exemplum de Noe, sed modo mundat diluuium culpe, Ose. 4[:2]: *Maledictum [et] mendacium inundauerunt et sanguis sanguinem tetigit*. Qui ergo in huius particulis nauem cum Christo non ascendit, verificabitur de illo illud Exod. [15:10]: *Submersi sunt quasi plumbum in aquis vehementibus*.

Secundo, ascenditur nauis ad transfretandum, exemplo Christi, Matt. 15[:39]: *Ascendit in nauiculam*, etc. Ita oportet nos si velimus peruenire ad patriam nostram Ierusalem, alioquin citra terram promissionis moriemur. Non sic qui *exiguo ligno* committunt *animas suas* et *liberati sunt*, Sap. 14[:5]. Certe stultus est qui temptat mare transuadere.

Tercio, ascenditur nauis ad mercandum, Prou. vltimo [31:14]: *Facta est quasi nauis institoris.* Merces nostre sunt lacrime et gemitus que si ventum per spiritum habuerint ad portum ducunt optatum.

¶ Quarto, ascenditur nauis ad piscandum exemplo discipulorum Christi, Joan. vltimo [21:3]. Hoc faciunt qui lucris animarum intendunt.

¶ Sed hic nota quod multi dum nimis lucris temporalibus intendunt submerguntur, et multi ex piscatoribus effectum sunt pirate ut vestes auferant non ut peritos uiuent sicut contingit de multis rectoribus ecclesie.

Item, dicitur de sancta anima Prou. vltimo [31:14]: *Facta est quasi nauis institoris*. Ad tria facta est nauis: ad capturam piscium, ad venturam mercium, ad pressuram hostium. Sic sanctus quisque cepit pisces, vexit merces, vicit hostes.

¶ De primo, cepit pisces, id est, homines de pelago mundialis uite, Psal. [106:23]: *Qui descendunt in mare nauibus facientes* operationes, id est, piscatores animarum.

¶ Et quid mundus comparatur mari propter eius instabilitatem, proper eius insaciabilitatem, et propter eius amaritudinem.

De quibus, vide supra capitulo [240] Mundus et capitulo [222] Mare.

Secundo, vexit merces, id est, apportauit virtutes, quod figuratum est, 3 Reg. 10[:22]: *Classis* Salomonis *ibat in Tharsis* et attulit *inde aurum, argentum, dentes elephantorum, pauos, et simias*.Exponitur ibi, vnde dicit Gregorius, *Super Ezechielem*, hoc agit Deus in cordibus hominum, quod in regionibus gencium fieri solet. Quod enim vna regio non habet, alia regio per naues apportat et econtro.

Tercio, vicit hostes, nam Deus per istum, scilicet, deuicit diabolum cum suo exercitu, 2 Macc. 12[:10]: Ascendit nauem ut debellaret regem Egipti, id est, principem tenebrarum.

1. paucitatem ] *add*. ~~credencium et in fine~~ F.128. [↑](#endnote-ref-1)